**Informacije in priporočila v zvezi z opravljanjem mature**

**v spomladanskem izpitnem roku 2020/21**

Priporočila se nanašajo na VIZ, ki izvajajo maturo, na dijake in druge kandidate, ki opravljajo mednarodno, splošno in poklicno maturo – v nadaljevanju besedila kandidati za maturo. Kandidati za maturo se v postopkih v zvezi s cepljenjem in testiranjem PCR izkažejo s potrdilom šole, da so prijavljeni oz. opravljajo maturo v določenem izpitnem roku 2020/2021.

**Cepljenje kandidatov za maturo, ki opravljajo maturo v spomladanskem izpitnem roku**

V skladu s spremenjeno Nacionalno strategijo cepljenja proti covid-19 bo vsem, ki so v spomladanskem izpitnem roku prijavljeni na maturo, omogočeno cepljenje proti covid-19 <https://www.gov.si/assets/ministrstva/MZ/DOKUMENTI/Koronavirus/Cepljenje/Nacionalna-strategija-cepljenja-V.pdf>

Cepljenje je prostovoljno. Kandidati za maturo se prijavijo na cepljenje v cepilnem centru pri zdravstvenem domu stalnega prebivališča. Cepilni centri so navedeni na povezazavi: <https://www.cepimose.si/aktualno/cepilni-centri/> Dijaki bodo o točnem terminu cepljenja obvestili s cepilnega centra. Cepljenje s prvim odmerkom bo potekalo v petek, 23.4.2021. Cepljenje z drugim odmerkom bo potekalo skladno s priporočili za posamezno vrsto cepiva. V kolikor imajo kandidati za maturo vsebinska vprašanja v zvezi s cepljenjem ali cepivi, se obrnejo na svojega osebnega zdravnika. Odgovori na številna vprašanja glede cepljenja so dostopni na [www.cepimose.si.](https://www.cepimose.si/cepljenje-proti-covidu-19/pogosta-vprasanja-in-odgovori/) Cepljenje proti covid-19 je priporočljivo za vse osebe, stare 16 let in več ali 18 let in več (glede na cepivo), ki nimajo kontraindikacij za cepljenje (huda alergija na sestavine cepiva). Previdnost je potrebna pri dokazani anafilaktični reakciji neznanega vzroka v preteklosti.

Kandidati za maturo, ki so že preboleli covid-19, naj se glede cepljenja posvetujejo s svojim izbranim osebnim zdravnikom. Po preboleli bolezni covid-19, se v telesu vzpostavi naravna imunost, ki nas predvidoma nekaj mesecev ščiti pred boleznijo. Od cepiv proti covidu-19 pričakujemo, da bodo izzvala bolj učinkovit in dolgotrajnejši imunski odziv. Cepljenje po prebolelem covidu-19 je torej smiselno. Cepljenje lahko varno odložimo na obdobje do 6 mesecev po začetku bolezni. V sedanji situaciji, ko je cepiva malo, je smiselno, da se cepljenje opravi čim bolj proti koncu tega 6-mesečnega obdobja.

Tako kot vsa cepiva, tudi cepivo proti covid-19 ne zagotovi popolne zaščite vsem cepljenim. Tako kandidatom za maturo še posebej priporočamo, da se v času priprav na maturo in v času opravljanja mature izogibajo stikom in tako zmanjšajo tveganje za okužbo, Zaščita po cepljenju se predvidoma vzpostavi, ko je od prejema drugega odmerka cepiva proizvajalca Biontech/Pfizer preteklo najmanj sedem dni ali proizvajalca MODERNA najmanj 14 dni oziroma od prejema prvega odmerka cepiva proizvajalca AstraZeneca najmanj 21 dni. Svetujemo dosledno izvajanje vseh priporočenih ukrepov: npr. vzdrževanje medosebne razdalje, pravilno nošenje maske, pravilno in natančno higieno rok. Vsi kandidati za maturo, tudi cepljeni in tisti, ki so preboleli covid-19, morajo v postopkih opravljanja mature upoštevati vsa priporočila in ukrepe v VIZ dosledno izvajati, da ne bi prišlo do vnosa okužbe in posledično do odrejene karantene.

Vljudno prosimo vse kandidate za maturo, da v času do zaključka mature z vso resnostjo izvajajo ukrepe. Apeliramo tudi na družine in na vse, ki živijo v skupnem gospodinjstvu s kandidatom za maturo, da dosledno upoštevajo vse ukrepe in tako zmanjšujejo tveganje za okužbo pri dijaku oz. tveganje, da bi bil dijak napoten v karanteno.

**Kandidati za maturo, ki opravljajo maturo v spomladanskem roku in jim je bila v času pred oz. med opravljanjem mature odrejena karantena**

Kandidati za maturo, ki so bili identificirani kot visoko rizični tesni kontakti osebe okužene s SARS-CoV-2 in so bili napoteni v karanteno, lahko karanteno izjemoma prekinejo za opravljanje maturitetnega izpita s tem, da opravijo PCR testiranje 24 ur pred vsakim maturitetnim izpitom v času karantene. Ob pristopu k maturitetnemu izpitu predložijo laboratorijski izvid o negativnem PCR testu, ki ni starejši od 24 ur od odvzema brisa. Za prevoz na maturitetni izpit naj ne uporabljajo javnega prevoza, enako za pot domov. S karanteno nadaljujejo do izteka karantene. Če imajo v tem času več maturitetnih izpitov, morajo testiranje opraviti pred vsakim izpitom.

Šole naj pripravijo navodila, kako bodo dijaki, ki bodo v času karantene k opravljanju mature pristopili z negativnim PCR testom, vstopali v šolo, v katerih prostorih bodo opravljali maturo, da ne bi bili v stiku z drugimi dijaki. V šolah naj se dogovorijo, kateri učitelji bodo nadzorovali dijake, še dodatno naj bodo pozorni, da so prostori zračeni v skladu z navodili. Priporočamo uporabo mask z višjo stopnjo zaščite. Priporočila NIJZ za izvajanje mature so objavljena na <https://www.nijz.si/sl/vzgojainizobrazevanje>.

Na tej povezavi so na voljo tudi Navodila za ukrepanje ob sumu ali potrjenem primeru okužbe s SARS-CoV-2 v VIZ in drugi dokumenti povezani z ukrepanjem.